24 Junie: Moenie God se genade mors nie. - Jan van der Watt - www.bybelkennis.co.za
by Mitch Kalp · Published 24/06/2017 · Updated 23/06/2017
Rom 5:12-6:10 (fokus 6:1-10)
Die evangelie is soos om deur ŉ vreemde land te reis. Daar is verrassings om elke hoek en draai. Waarskynlik een van die grootste verrassings op reis deur die evangelie is God se genade – nie net dat Hy ons genadig is nie, maar omdat sy genade so groot is. Rom 5:21-6:10 is een van die stilhouplekke op ons reis saam met God waar ons dit die duidelikste sien.
Wat sien ons hier? Wel, kan ons soveel sonde doen dat God se opgaartenks van genade sal leegloop? Of anders gestel: kan ons God ooit bankrot maak aan genade? Nooit!
As daar een ding is waarvan God genoeg het, dan is dit genade. Al kan ŉ mens al die sonde wat gelowiges ooit gedoen het, aan een kant van die skaal pak, sal die kant met God se genade nog altyd swaarder bly weeg.
Maar, al is daar so baie genade mag ons dit nooit mors nie. Ons mag nooit dink dat ons maar net kan aanhou sondig omdat God maar net weer en weer genadig sal wees nie. Dit is waar God die krane toedraai. Hoewel daar baie genade is, is dit nie goedkoop nie. Jesus het elke druppel daarvan vir ons met sy bloed verdien. Al is daar baie genade, raak dit tog skaars of droog selfs op as jy dit begin mors.
Jy mag nooit God se genade goedkoop maak nie. Vir die wat verstaan hoe kosbaar genade is, is daar ‘n oorvloed. Dit kan net nooit opraak nie. Maar vir die wat dit goedkoop maak deur te dink dat dit maar net sal aanhou omdat dit verniet is, sal verbaas wees hoe gou genade klaar raak.
Laaste 30: 19,851
Laaste 365 Dae: 496,888